एएनएम छुट्टी पर होने से 15 दिन से महिला प्रसूति गृह पर लगा है ताला
शासकीय प्राथमिक उपस्वास्थ्य केंद्र के महिला प्रसूति गृह पर 15 दिन से ताला लगा है। कारण यहां पदस्थ एक एएनएम का तबादला हो गया है और एक एक्सीडेंट में घायल होने से छुट्टी पर हैं। नतीजतन यहां उपचार के लिए आने वाली महिलाओं को परेशान होना पड़ रहा है। उन्हें जावरा व मंदसौर जाकर इलाज करवाना पड़ रहा है। इससे समय और आर्थिक नुकसान तो हो ही रहा है, गर्भवती की जान को भी खतरा बना रहता है।
11 महीने पहले 40 लाख रुपए की लागत से प्रसूति गृह बना था। इसका विधायक डॉ. राजेंद्र पांडेय, सीएमएचओ डॉ. वंदना खरे ने लोकार्पण किया। तब अस्पताल में दो एएनएम पदस्थ थीं। एक एएनएम सुगंधबाला का कुछ समय पूर्व कलालिया तबादला हो चुका है। इसके बाद से यहां एएनएम अनीता धाकड़ ही कार्यरत हैं। कुछ दिन पूर्व उनका एक्सीडेंट हो गया था। इसके बाद से वे छुट्टी पर हैं। तभी से प्रसूति गृह पर ताला लगा है। इससे रोज कई गर्भवती महिलाओं को अस्पताल आकर लौटना पड़ता है। जानकारों का कहना है कि अस्पताल को 4 एनएनएम की जरूरत है लेकिन यहां दो ही पदस्थ हैं उनमें से भी एक पद हाल ही में रिक्त हो गया।
महीने में 70 से अधिक होती है डिलीवरी- 4 मार्च को क्षेत्र के जनप्रतिनिधियों ने विधायक डॉ.राजेंद्र पांडेय को ज्ञापन सौंपा था। ज्ञापन में नर्स की कमी पूरी करने की मांग की थी। विधायक डॉ.पांडेय ने कार्रवाई के लिए अधिकारियों को निर्देश दिए थे। बता दें कि अस्पताल में माह में 70 से अधिक प्रसूति होती है। बावजूद यहां पर्याप्त सुविधाएं नहीं हैं। सीएमएचओ डॉ. वंदना खरे को कई बार संपर्क करने का कोशिश की गई लेकिन मीटिंग में हूं कहकर फोन काट दिया।
लोकार्पण के बाद मुड़कर नहीं देखा- लोकार्पण के समय विधायक डॉ. पांडेय, सीएमएचओ डॉ. खरे, बीएमओ डॉ. प्रकाश उपाध्याय सहित अन्य जनप्रतिनिधि मौजूद थे। इसके बाद से किसी ने भी अस्पताल की ओर मुड़कर नहीं देखा। अस्पताल में डॉक्टर भी एक ही डॉक्टर हैं। उन्हें भी जावरा व रिंगनोद अटैच कर रखा है।
ढोढर में एएनएम नहीं होने से प्रसूति गृ़ह पर लगा ताला।
hin_Deva hin_Deva hin_Deva hin_Deva hin_Deva hin_Deva